病目
作者：李復
朝代：宋

paragraphs: 昔年勤細書，廣博求多益。
謂經手一抄，可勝讀數百。
矻矻三十年，嘗廢寢與食。
磨墨見硯穿，敗筆如丘積。
高編連大軸，不知幾萬億。
當時氣血盛，未覺損目力。
今年四十六，百病乘其隙。
雙瞳舊勞甚，凝血聚成脈。
虛炎更上攻，常若包芒棘。
遠視但䨥䨥，浮空亂花黑。
少功跂前修，鑽仰極窺測。
志欲繼絕學，九萬希鵬翼。
求於形器外，脫然有所得。
上友千古魂，神遇展良覿。
年來老且病，筋骸當少息。
六物已熬成，昏氣須清滌。